บาทเปิด 31.31บาทต่อดอลลาร์ แข็งค่าเล็กน้อย
เงินบาทเปิดตลาด 31.31บาทต่อดอลลาร์ แข็งค่าเล็กน้อย คาดเคลื่อนไหวในกรอบ 31.20-31.40 บาทต่อดอลลาร์
14 พ.ค. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 31.31 บาท/ดอลลาร์ แข็งค่าจากเย็นวานนี้ที่ปิดตลาดที่ระดับ 31.38 บาท/ดอลลาร์
เช้านี้บาทแข็งค่าจากเมื่อเย็นวาน หลังจากดอลลาร์สหรัฐเมื่อคืนย่อตัวลงเมื่อเทียบกับเงินสกุลหลัก เนื่องจากอัตราเงินเฟ้อของสหรัฐที่ออกมาสูงเกินคาด รวมถึงจำนวนผู้ขอรับสวัสดิการว่างงานรายสัปดาห์ที่ออกมาดี ในขณะที่บอนด์ยิลสหรัฐไม่ได้ตอบสนองกับข่าวนี้เท่าใดนัก นักลงทุนยังมีการขายดอลลาร์ทำกำไรอยู่
ปัจจัยชี้นำวันนี้ ต้องติดตามการรายงานข้อมูลยอดค้าปลีกของสหรัฐ ส่วนภายในประเทศยังเป็นสถานการณ์การระบาดของไวรัสโควิด รวมทั้งการกระจายวัคซีน
นักบริหารเงิน คาดว่า วันนี้เงินบาทจะเคลื่อนไหวในกรอบ 31.20-31.40 บาท/ดอลลาร์